આજે આપણે દુનિયાભરમાં ઊંડી લોકચાહના પામેલા રહસ્યમય કાર્ડસ ટેરોની સફર કરીશું. ૨૨ કાર્ડ્સ જે મુખ્ય કાર્ડ્સ છે, તેને મેજર અર્કેના કે ટ્રમ્પ કાર્ડ્સ પણ કહે છે. આ ૨૨ કાર્ડ્સ જીવનના મહત્વના અનુભવો, ખૂટતી કડીઓ, વ્યક્તિઓ અને દિશા બદલનારી ઘટનાઓને દર્શાવે છે. આ ૨૨ કાર્ડ્સ મહત્વના કાર્ડ્સ છે તેમાં લવર્સ, ડેવિલ, એમ્પરર, ટાવર, ડેથ, સન અને વર્ડ જેવા મુખ્ય કાર્ડ્સ જીવનના મહત્વના વિષયો અને મુખ્યત્વે જે પ્રશ્ન ને લઈને કાર્ડ્સ વંચાય છે તે પ્રશ્નને વધુ અસરકર્તા છે. ફક્ત મેજર અર્કેનાના કાર્ડ્સ વડે પણ માર્ગદર્શન લઇ શકાય છે. દસ ગ્રહો અને બાર રાશિઓનો સમાવેશ મેજર અર્કેનાના કાર્ડ્સમાં થઇ જાય છે. બીજા ૫૬ કાર્ડ્સ એટલે કે માઈનર અર્કેના, જે જીવનના રોજબરોજના અનુભવો અને મોટી ઘટનાઓને બદલતા પરિબળોને દર્શાવે છે. તેમાં અગ્નિ, પૃથ્વી, વાયુ અને જલ તત્વોને સમાવિષ્ટ કરી લેવાયા છે. વેંડસ એટલે અગ્નિ તત્વ, કપ્સ એટલે જળ તત્વ, સ્વોર્ડસ એટલે વાયુ તત્વ અને પેન્ટકલ્સ એટલે પૃથ્વી તત્વ. જ્યોતિષના જાણકાર વ્યક્તિઓને ટેરો કાર્ડ્સ અચૂક રીતે મદદરૂપ થઇ શકે છે. તમારા પ્રશ્નને અનુરૂપ તત્વ જો કાર્ડ્સ રીડીંગ સમયે દેખાય તો તે પ્રશ્નને વધુ બળવાન કરે છે. મેજર અર્કેનાના ૨૨ અને માઈનર અર્કેનાના ૫૬ મળીને કુલ ૭૮ કાર્ડ્સનો સેટ, જીવનના તમામ અનુભવો અને માનસિક ચિત્રોને રજૂ કરે છે. મશહુર વિચારક સી જે જંગના શબ્દોમાં કહીએ તો એવી કોઈ ઘટના નહીં હોય કે જે ટેરો વર્ણવી ના શકે. એવો કોઈ માનવીય અનુભવ પણ નહિ હોય કે જે ટેરો કાર્ડ્સમાં ના હોય.